Niektorí pseudoinfluenceri by si za svoje výkony fakt zaslúžili Oscara. Vzhľadom na to, ako dlho to trvalo DiCapriovi, to najbližších desať rokov asi nehrozí, ale kvality by na to jednoznačne mali. Na sociálnych sieťach si jednou fotkou po druhej stavajú vzdušné zámky a spoliehajú sa na to, že inteligenčný kvocient ľudskej populácie je natoľko nízky, že im to nakoniec zožerú. Wau.
Smutné na tom je, že väčšinou sa im to aj podarí. Človek podvedome vie, že nie je všetko zlato, čo sa blyští, a že nikto nežije taký život, aký sám sebe vykresľuje na sociálnych sieťach, ale niekedy sa nechá uniesť. Fakt, že si niekto skutočne žije ako v bavlnke, nám podsúva ideu, že jedného dňa to možno budeme my. To sa nám páči. A tak im zobeme z ruky.
Dnešný článok bude len jedným z mnohých pripomenutí, že ani život ľudí, ktorí sa na sociálnych sieťach hrajú na celebrity, nie je v realite vždy taký ružový. Nie je nič zlé na tom, ak sa nestravuješ v michelinských reštauráciách, nechodíš desaťkrát ročne na dovolenku, a keď už ideš, nemáš peniaze na to, aby si letel prvou triedou. Po prvé, preto sa svet nezrúti. A po druhé? Niektorí z nich na to nemajú tiež.
Influencerka sa snažila 800-tisíc fanúšikov presvedčiť, že žije v luxuse
Instagramová modelka Oceane El Himler sa takto nedávno tvárila, že sa z Dubaja do New Yorku vracia v biznis triede. Normálne si tam napochodovala, cvakla fotku a potom čo? Potom sa vrátila pekne naspäť na svoje miesto do ekonomickej triedy. Samozrejme, fotku z luxusnej časti lietadla postla na svoje sociálne siete a keby nebolo náhodného fanúšika, nikto by nezistil pravdu.
Lenže zistil. Keď fanúšik zbadal influencerku pár sedadiel pred sebou v ekonomickej triede, neveril vlastným očiam. Ešte pred chvíľou pozeral na jej fotku na instagramovom feede a myslel si, že si vyváža zadok niečím úplne iným. Z jeho odhalenia sa stal rýchlo virál. Modelka sa k celej situácii, samozrejme, nevyjadrila. Len si prezieravo vypla komentáre.
Zdroj: oceanelhimer / Instagram